E re ka re le baleofi, re ka se nne le tshwanelo ya gore Modimo a re tseye re le batho ba ba siameng. Adame le Efa ba ne ba latlhegelwa ke botshelo jwa go nna batho ba ba itekanetseng le tsholofelo ya go tshelela ruri mme le rona rotlhe dilo tseno di ne tsa re latlhegela. (Bar. 6:23) Le fa go ntse jalo, ka ntlha ya lorato lo logolo lo Jehofa a ratang batho ka lone, o ne a dira gore go nne le thulaganyo ya gore re itshwarelwe maleo fa re dumela mo setlhabelong sa thekololo sa ga Morwawe, Jesu Keresete. (Math. 20:28; Joh. 3:16) A bo e le tsela e e molemo jang ne e Modimo a re bontshang “bopelonomi jo bo sa re tshwanelang” ka yone! (Tito 2:11) Re ka itshwarelwa maleo! Ka jalo, ga re a tshwanela go letla Satane a re tlhotlheletsa go akanya gore re ka se itshwarelwe.